सागर में एक दिन पहले PM की सभा रख दी; BJP बोली-पहले से तय था दौरा
एमपी में संत रविदास यात्राओं की शुरुआत आज से नीमच, मांडू, श्योपुर,बालाघाट और सिंगरौली से होगी शुरुआत, 12 अगस्त को पीएम समापन में होंगे शामिल भोपाल एमपी की 82 रिजर्व सीटों को जीतने के लिए बीजेपी ने खास रणनीति बनाई है। 22 प्रतिशत आदिवासी वोटर्स
कांग्रेस के राष्ट्रीय अध्यक्ष मल्लिकार्जुन खड़गे का सागर दौरा टल गया है। उन्हें 13 अगस्त को आना था। आगे कार्यक्रम की तारीख अभी तय नहीं हुई है। खड़गे के कार्यक्रम से एक दिन पहले 12 अगस्त को प्रधानमंत्री नरेंद्र मोदी का सागर दौरा है।
प्रधानमंत्री सागर में संत रविदास मंदिर निर्माण का भूमिपूजन करेंगे। जिले के बडतूमा गांव में यह मंदिर 100 करोड़ रुपए की लागत से बनेगा। सरकार ने 11 एकड़ जमीन दी है। CM शिवराज सिंह चौहान ने इसी साल 8 फरवरी को संत रविदास मंदिर और स्मारक निर्माण की घोषणा की थी। मंगलवार से मंदिर निर्माण के लिए BJP ने संत रविदास समरसता यात्राएं भी शुरू कर दी हैं।
कांग्रेस का आरोप है कि खड़गे का कार्यक्रम प्रभावित करने के लिए PM का कार्यक्रम को 12 अगस्त को तय किया गया है। पूर्व मंत्री और विधायक सज्जन सिंह वर्मा ने कहा, 'कांग्रेस की ओर से जैसे ही खड़गे जी की यात्रा का कार्यक्रम बना, इसके दो दिन बाद ही भाजपा ने घबराकर प्रधानमंत्री की सभा रख ली। ये चाहते हैं कि एक दिन पहले PM की सभा करा कर सारे रास्ते रोक लिए जाएं और सुविधाएं छीन ली जाएं। दूसरे दिन खड़गे जी आएं तो साधन विहीन सभा हो।'
पूर्व मंत्री ने कहा, 'यह घिनौना षड्यंत्र है। इन लोगों (BJP) की यात्राएं ढकोसला हैं। ये लोग कभी बाबा साहब भीमराव अंबेडकर के बताए रास्ते पर नहीं चल सकते।'
गृहमंत्री बोले- हम कांग्रेस की तारीफ नहीं चाहते
कांग्रेस के आरोप पर गृहमंत्री नरोत्तम मिश्रा ने मंगलवार को अपने आवास पर कहा, 'हमें कांग्रेस से तारीफ की उम्मीद नहीं है, हम चाहते भी नहीं हैं। मुख्यमंत्री शिवराज सिंह चौहान ने मंदिर निर्माण की घोषणा पहले ही कर दी थी।'
वीडी शर्मा ने कहा- ये कुछ भी बोलते हैं
कांग्रेस के आरोप पर BJP के प्रदेशाध्यक्ष वीडी शर्मा ने कहा, 'इनके पास न जमीन है, न कुछ बचा है, हवा में घूम रहे हैं। हवा में मुख्यमंत्री और न जाने क्या-क्या बन जाते हैं। सज्जन सिंह वर्मा की बात का जवाब देना भी मैं बहुत अच्छा नहीं मानता, क्योंकि ये कुछ भी बोलते हैं।'
BJP बोली- खड़गे 12 अगस्त को ही क्यों नहीं आ जाते
सज्जन सिंह वर्मा के बयान पर BJP प्रदेश मीडिया प्रभारी आशीष अग्रवाल ने कहा, 'खड़गे जी को अपने कार्यक्रम को प्रीपोन (तय तारीख से पहले) कर लेना चाहिए। वे जिस बिरादरी से आते हैं, उस समाज के लिए ऐतिहासिक काम होने वाला है। कांग्रेस अध्यक्ष को मंदिर के भूमिपूजन में शामिल होना चाहिए।'
आज से BJP की संत रविदास समरसता यात्राएं
मध्यप्रदेश की 82 रिजर्व सीटों को जीतने के लिए भारतीय जनता पार्टी ने खास रणनीति बनाई है। 22% आदिवासी वोटर्स को लुभाने के लिए सरकार ने जनजातीय महापुरुषों की प्रतिमाएं लगवाईं, शहीद स्थलों का विकास करने से लेकर प्रमुख स्थलों, स्टेशनों का नामकरण किया। अब BJP का फोकस MP की 15% अनुसूचित जाति की आबादी पर है। आज से पार्टी प्रदेशव्यापी संत रविदास समरसता यात्रा शुरू कर चुकी है।
CM समेत पार्टी के वरिष्ठ नेताओं को यात्रा की जिम्मेदारी
आज संत रविदास मंदिर निर्माण की समरसता यात्राएं 5 स्थानों से शुरू होगी। मुख्यमंत्री शिवराज सिंह चौहान सिंगरौली, केंद्रीय मंत्री एवं चुनाव प्रबंधन समिति के प्रदेश संयोजक नरेंद्र सिंह तोमर श्योपुर, BJP के राष्ट्रीय महामंत्री कैलाश विजयवर्गीय धार जिले के मांडव, प्रदेश सरकार के मंत्री भूपेंद्र सिंह बालाघाट और BJP अनुसूचित जाति मोर्चा के राष्ट्रीय अध्यक्ष लालसिंह आर्य व प्रदेश सरकार की मंत्री ऊषा ठाकुर नीमच से समरसता यात्राओं को रवाना करेंगे।
18 दिन चलेंगी यात्राएं, 11 अगस्त तक सागर पहुंचेंगी
BJP SC मोर्चा के राष्ट्रीय अध्यक्ष लाल सिंह आर्य ने बताया, 'समरसता यात्राएं 18 दिन तक प्रदेश के 46 जिलों में भ्रमण करेंगी। 244 जगहों पर जनसंवाद के कार्यक्रम होंगे। पार्टी के राष्ट्रीय और प्रदेश लेवल के नेता वन संत इन कार्यक्रमों को संबोधित करेंगे। सभी यात्राएं 11 अगस्त तक सागर पहुंचेंगी। 12 अगस्त को सागर में सभी यात्राओं का सामूहिक एकत्रीकरण होगा।
55 हजार गांव से एक मुट्ठी मिट्टी, 313 ब्लॉक की प्रमुख नदियों का जल करेंगे जमा
लालसिंह आर्य ने बताया- जन अभियान परिषद के संयोजन में निकलने वाली यात्राएं प्रदेश के 55 हजार गांव से सांकेतिक रूप से मिट्टी और एक मुट्ठी अन्न के साथ नदियों और जलाशयों का जल जमा करते हुए सागर पहुंचेंगी। इस मिट्टी और जल का उपयोग मंदिर निर्माण में होगा।